നല്ല ദിനങ്ങള് എത്തിയെന്ന മുദ്രാവാക്യമുയര്ത്തുന്ന വീഡിയോ പ്രധാനമന്ത്രിയുടെ പിറന്നാള് ദിനത്തില് കോവിഡ് വാക്സിനേഷന് യജ്ഞത്തിന്റെ പ്രത്യേക പ്രചാരണം കോണ്ഗ്രസ് മുക്തഭാരത്തിന് സമയമായെന്നുറപ്പിച്ച് ബിജെപി ന്യൂഡല്ഹി: ഭരണാധികാരിയായി 20 വര്ഷം പൂര്ത്തിയാക്കുന്ന നരേന്ദ്രമോദിയുടെ ഭരണ നേട്ടങ്ങള് ജനങ്ങളിലേക്കെത്തിക്കാന് രംഗത്തെത്തുന്നതോടെ ബിജെപി ലക്ഷ്യമിടുന്നത് പ്രതിപക്ഷത്തിന്റെ ആരോപണങ്ങളുടെ മുനയൊടിക്കാന്. രാജ്യത്തിന്റെ പ്രധാനമന്ത്രിയായും അതിന് മുമ്ബ് ഗുജറാത്ത് മുഖ്യമന്ത്രിയായും നരേന്ദ്രമോദി നടത്തിയ ക്ഷേമപ്രവര്ത്തനങ്ങളുടെ പ്രചാരണമാണ് ബിജെപി ലക്ഷ്യമിടുന്നത്. ഇക്കാലയളവില് നിരവധി പദ്ധതികള് ദരിദ്രജനവിഭാഗങ്ങള്ക്ക് വേണ്ടി നടപ്പിലാക്കിയിട്ടുണ്ട്. അവ ഉയര്ത്തിക്കാട്ടിയാകും പ്രചാരണം. പ്രചാരണപരിപാടികള് രണ്ടാം എന്.ഡി.എ സര്ക്കാര് മൂന്നുവര്ഷം തികയ്ക്കുന്ന മേയ്മാസം മുതല് രാജ്യവ്യാപകമായി നടത്തും. അച്ഛേ ദിന് ആഗയേ നല്ല ദിനങ്ങള് എത്തി എന്ന മുദ്രാവാക്യമുയര്ത്തിയുള്ള പ്രചാരണവീഡിയോ പുറത്തിറക്കും. കേന്ദ്രസര്ക്കാര് വാഗ്ദാനങ്ങള് പാലിക്കുന്നതില് പരാജയപ്പെട്ടു എന്ന പ്രതിപക്ഷ പ്രചാരണത്തിന്റെ മുനയൊടിക്കുകകൂടിയാണ് ഉദ്ദേശ്യം. കഴിഞ്ഞ വാര്ഷിക പരിപാടിയില്നിന്ന് വ്യത്യസ്തമായി ഗ്രാമങ്ങളില് കേന്ദ്രമന്ത്രിമാര് പ്രചാരണപരിപാടികള്ക്കിറങ്ങും. മുന്വര്ഷം ആഘോഷങ്ങളും പത്രസമ്മേളനങ്ങളും നഗരങ്ങളില്മാത്രം ഒതുങ്ങിയിരുന്നു. മോദിയുടെ ജന്മദിനമായ സെപ്റ്റംബര് 17 മുതല് ഗുജറാത്ത് മുഖ്യമന്ത്രിയായി ആദ്യം ചുമതലയേറ്റതിന്റെ വാര്ഷിക ദിനമായ ഒക്ടോബര് ഏഴുവരെയുള്ള 20 ദിവസങ്ങളില് നടത്തുന്ന പരിപാടികളിലും സര്ക്കാരിന്റെ ക്ഷേമപരിപാടികള് പ്രചരിപ്പിക്കും. പിറന്നാള്ദിനത്തില് ബി.ജെ.പി. പ്രവര്ത്തകര് കോവിഡ് വാക്സിനേഷന് യജ്ഞത്തിന്റെ പ്രത്യേക പ്രചാരണങ്ങളില് പങ്കാളികളാവും. അന്ന് ഏറ്റവും കൂടുതല് പേര്ക്ക് വാക്സിന് നല്കാനാണ് ലക്ഷ്യമിടുന്നതെന്ന് ബി.ജെ.പി. അധ്യക്ഷന് ജെ.പി. നഡ്ഡ പറഞ്ഞു. രാജ്യത്ത് കോണ്ഗ്രസ് കൂടുതല് ദുര്ബലമാകുകയും പ്രതിപക്ഷ പാര്ട്ടികള് വിശാല സഖ്യത്തിന് ശ്രമിക്കുകയും ചെയ്യുന്ന സാഹചര്യത്തിലാണ് ബിജെപി തങ്ങളുടെ ഭരണനേട്ടം ഉയര്ത്തിക്കാട്ടാന് രംഗത്തിറങ്ങുന്നത്. കോണ്ഗ്രസ് മുക്ത ഭാരതം എന്നതാണ് ബിജെപിയുടെ പ്രഖ്യാപിത രാഷ്ട്രീയ ലക്ഷ്യം. കോണ്ഗ്രസിനെ അവരിടെ ശക്തികേന്ദ്രങ്ങളിലെല്ലാം ദുര്ബലപ്പെടുത്തുവാന് ബിജെപിക്ക് കഴിഞ്ഞു, നിലവില് ഭരണവും സ്വാധീനവുമുള്ള സംസ്ഥാനങ്ങളിലാകട്ടെ കോണ്ഗ്രസ് നേതാക്കള് പരസ്പരം പോരടിക്കുകയുമാണ്. ഇതോടെയാണ് സ്വന്തം നേട്ടങ്ങള് ജനങ്ങളിലേക്കെത്തിച്ച് ജനകീയാടിത്തറ വിപുലമാക്കാന് ബിജെപി ലക്ഷ്യം വെക്കുന്നത്.